ORDE do 1 de setembro de 2008 pola que se aproba a modificación parcial dos estatutos do Colexio Oficial de Enfermaría de Pontevedra.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 11/09/2008

De acordo co establecido no artigo 150.2º da Constitución española, a Lei orgánica 16/1995, do 27 de decembro, de transferencia de competencias á Comunidade Autónoma galega, transfire, no marco da lexislación básica do Estado, o desenvolvemento lexislativo e a execución en materia de corporacións de dereito público representativas de intereses económicos e profesionais.
A transferencia en materia de colexios oficiais ou profesionais fíxose efectiva a través do Real decreto 1643/1996, do 5 de xullo, e asumiuse polo Decreto 337/1996, do 13 de setembro, da Xunta de Galicia, tendo a Consellería de Presidencia, Administracións Públicas e Xustiza asignadas as competencias nesta materia, en virtude do Decreto 37/2007, do 15 de marzo, polo que se establece a estrutura orgánica da citada consellería.
A Lei 11/2001, do 18 de setembro, de colexios profesionais da Comunidade Autónoma de Galicia, ditada en virtude da devandita competencia, dispón na súa disposición transitoria que os colexios profesionais que estivesen constituídos no momento da entrada en vigor desta lei adaptarán os seus estatutos a ela.
De acordo co disposto no artigo 18 da devandita lei os estatutos elaborados polos colexios profesionais, así como as súas modificacións, serán comunicados á consellería competente en materia de colexios profesionais para a súa aprobación definitiva.
En cumprimento da disposición citada, o Colexio Oficial de Enfermaría de Pontevedra comunicoulle á Consellería de Presidencia, Administracións Públicas e Xustiza, o dezaseis de xullo de 2008, a modificación dos seus estatutos, acordada en asemblea xeral de vinte e oito de decembro de 2006, para os efectos da súa aprobación definitiva.
Tendo en conta o exposto, e verificada a adecuación á legalidade dos devanditos estatutos e en uso das facultades que me foron conferidas,
DISPOÑO:
Artigo único.-Aprobación da modificación parcial dos estatutos do Colexio Oficial de Enfermaría de Pontevedra.
Apróbase a modificación parcial dos estatutos do Colexio Oficial de Enfermaría de Pontevedra, aprobados mediante Orde do 21 de decembro de 2004, pola que se aproban os estatutos do Colexio Oficial de Enfermaría de Pontevedra.
A modificación parcial dos estatutos figura como anexo a esta orde.
Disposición derradeira
Esta orde entrará en vigor aos vinte días da súa publicación no Diario Oficial de Galicia.
Santiago de Compostela, 1 de setembro de 2008.
José Luis Méndez Romeu
Conselleiro de Presidencia, Administracións Públicas e Xustiza
ANEXO
Modificación parcial dos estatutos do Colexio Oficial de Enfermaría de Pontevedra
Artigo 2.2.
O número 2 do artigo 2 pasa a ter a redacción seguinte:
«A súa sede fíxase na cidade de Pontevedra, rúa José Casal 5, baixo, e a súa delegación na cidade de Vigo, rúa Aragón 197, baixo-interior».
Artigo 15.
Ao artigo 15 engádeselle o seguinte parágrafo:
«A Xunta de Goberno poderá eximir do pagamento da cota de entrada aqueles interesados en colexiarse que xa tivesen tal condición con anterioridade a tal solicitude de incorporación».
Artigo 52, letra p) e r).
A letra p) do artigo 52 pasa a ter a seguinte redacción:
«A constitución ou participación en asociacións, fundacións ou outras entidades con personalidade xurídica, con ou sen ánimo de lucro, por proposta da Xunta de Goberno, que teñan por obxecto a promoción cultural, a asistencia social, a formación profesional dos profesionais ou contribúan mellor á mellor consecución dos fins colexiais».
A letra r) do artigo 52 pasa a ter a redacción seguinte:
«A adquisición, venda, gravame e demais actos xurídicos de disposición sobre bens mobles e inmobles da corporación».
Artigo 56.2.
O número 1 do artigo 56 pasa a ter a redacción seguinte: «A duración do mandato dos cargos da Xunta de Goberno será de sete anos, e poderán ser reelixidos».
Artigo 57.
O artigo 57 pasa a ter a seguinte redacción:
«Para ser elixible requírese estar colexiado como exercente no Colexio Oficial de Enfermaría de Pontevedra e non estar incurso en prohibición ou incapacidade legal ou estatutaria. Así mesmo, ter unha antigüidade mínima e ininterrOmpida como colexiado de quince anos para o cargo de presidente, de nove anos ininterrompidos para os demais cargos da Comisión Executiva, e dun ano igualmente ininterrompido para os demais cargos do Pleno, que tamén lles será exixible a aqueles colexiados que queiran ser elixidos como suplentes».
Artigo 58.
O artigo 58 pasa a ter a seguinte redacción:
«A convocatoria de eleccións deberá efectuala a Xunta de Goberno, e nela deberá sinalar a data da súa realización, así como as horas de apertura e peche da votación, e a relación de cargos e suplentes que conforman a candidatura -pechada e completa- da Xunta de Goberno a cuxa elección debe procederse conforme a composición da Xunta de Goberno que establecen estes estatutos».
Artigo 65.
O número 1 do artigo 65 pasa a ter a redacción seguinte:
«Os colexiados que queiran exercer o voto por correo deberán solicitalo persoal e individualmente, ben en comparecencia persoal nas oficinas do colexio ou por escrito dirixido ao presidente da mesa electoral. O colexiado deberá acreditar a súa identidade mediante a exhibición do DNI ou, se a solicitude se formula por escrito, facendo constar todos os datos identificativos incluído o DNI, achegando fotocopia deste. Admitiranse solicitudes de voto por correo nos seguintes prazos:
a) As recibidas por vía postal, ata dez días naturais posteriores ao día da convocatoria das eleccións.
b) En comparecencia persoal, ata vinte días naturais posteriores ao día de convocatoria das eleccións».
O número 2 do artigo 65 pasa a ter a redacción seguinte:
«O presidente da mesa electoral comprobará a petición do voto e tomará nota no censo co fin de que o día das eleccións non se realice o voto persoalmente».
O número 3 do artigo 65 pasa a ter a redacción seguinte:
«O presidente da mesa electoral remitirá, por correo certificado con xustificante de recepción ao enderezo que conste nos arquivos do colexio do interesado, copia selada da solicitude de papeletas para exercer o dereito ao voto, as papeletas en branco das votacións e daquelas candidaturas impresas que consten en poder do colexio, un sobre en branco e un sobre exterior, no cal se fará constar no anverso a palabra «eleccións» e no reverso a seguinte inscrición:
{Nome e apelidos
Nº de colexiado		Sinatura}».
O número 5 do artigo 65 pasa a ter a redacción seguinte:
«Os votos por correo deberán dirixirse ao presidente da mesa electoral, que se fará cargo da súa custodia ata o momento do inicio das eleccións, no cal fará entrega destes á mesa electoral, e introduciranse polo mesmo presidente na urna designada para tal efecto».
Inmediatamente antes da disposición derrogatoria engádese unha disposición transitoria coa redacción seguinte:
«As eleccións que convoque o colexio a partir da data de aprobación destes estatutos regularase polo disposto neles.
Co fin de adaptar o período de mandato dos cargos colexiais e unificar os períodos electorais, os cargos da Xunta de Goberno continuarán no exercicio das súas funcións ata que se realice o seguinte proceso electoral, que será cando expire legalmente o mandato de sete anos previsto no artigo 56.2 destes estatutos».